Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 13 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Втората жалба изјавена од П. Б., поднесена против Решението на Основен кривичен суд Скопје ПЈИ.бр.18/22 од 26.07.2022 година, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 17.08.2022 година, го донесе следното

**Р Е Ш Е Н И Е**

1. Втората жалба изјавена од П. Б., поднесена против Решението на Основен кривичен суд Скопје ПЈИ.бр.18/22 од 26.07.2022 година, заведена во Агенцијата под бр. 08-184 на 03.08.2022 година, по предметот Барање за пристап до информации од јавен карактер **СЕ УВАЖУВА.**

**2. СЕ ЗАДОЛЖУВА** Имателот на информации да му ја достави бараната информација на Барателот на начин и во форма наведени во Барањето.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

П. Б. на 25.05.2022 година поднел Барање за пристап до информации од јавен карактер до Основниот кривичен суд Скопје, со кое побарал да му се достави следната информација:

„ Фотокопија од актот со кој е решено приемниот шалтер за поднесоци и просторијата за увиди во предмети да работат со странки во време кое не е исто со она што е објавено на веб-страната на судот. На веб-страната пишува дека работното време на приемниот шалтер за поднесоци е 08:00-15:00 часот, додека на самиот шалтер пишува дека работното време е 08:30-14:30. Значи постои неслагање. На веб-страната на Судот пишува дека работното време на просторијата за увиди во предмети е 10:00-14:00, а на самта просторија не пишува ништо....треба да постои некаков писмен акт со кој Судот службено донесува таква одлука. Значи, она што го барам е да ми доставите фото-копија од таквиот акт. Доколку таков акт не постои, тогаш одговорете ми дека не постои.“.

Имателот на информации,на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-184 од 28.06.2022 година.

Агенција, преку е-маил заведен под бр.08-184 од 28.06.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 06.07.2022 година, Имателот на информации по е-маил до Агенцијата достави фотокопија од Известување ПЈИ.бр.18/22-1 од 05.07.2022 година насловено до П. Б. Во Известувањето е наведено дека: „Работното време на Основниот кривичен суд Скопје, е регулирано со одлука на Судскиот совет на РСМ. Согласно последната одлука од 30.08.2017 година работното време на судот е...“. Во прилог ги достави другите дописи од коресподенција, меѓу кои и Известувањето до Петар Бошевски ПЈИ.бр.18/22 од 2022 година во кое, покрај известувањето за работното време на Основниот кривичен суд, посебно се напоменува дека „...работното време е уредено согласно одлуката на Судскиот совет, Судскиот деловник **и интерните акти за организација на просториите за увид, писарниците и шалтерот за прием**. Судот е должен да го почитува предвиденото работно време...“. .

Незадоволен од наведеното Известување, П. Б. на 07.07.2022 година до Агенцијата поднесе дополнување на жалбата, заведено во Агенцијата под бр.08-184, а во кое наведува: „Сега сакам да ве известам дека денес го добив тоj одговор, но дека воопшто не сум задоволен од него и тоа е причината за оваа моја повторна Жалба против ОКС Скопје. Ви приложувам фотокопија од тој одговор...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од барателот на информацијата и донесе Решение бр.08-184 од 12.07.2022 година со кое истата ЈА УВАЖИ и предметот го врати на повторно постапување пред првостепениот орган, поради следното:

Агенцијата за заштита на правото на слободен пристап до информациите од јавен карактер, пред да го донесе наведеното Решение од Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер и не ја доставил целосно бараната информација до барателот, на начин и во форма наведени во Барањето.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе решение“.

Од горенаведениот член произлегува дека, Имателот на информации наместо да достави до барателот Известување, бил должен да постапи согласно членот 20 од истиот Закон и да донесе Решение во врска со Барањето.

Постапувајќи по Решението на Агенцијата, Имателот на информации изготвил и до Барателот доставил Решение ПЈИ.бр.18/22 од 26.07.2022 година, со кое го уважил неговото барање, а во образложението навел дека „...му се доставуваат Одлуката на ССРСМ бр.02-1154-1 од 30.07.2017 година – со која се регулира работното време на судот, како и копија од веб-страната во делот каде е наведено работното време на судот“. Во прилог е доставена и Одлуката на Судскиот совет на Република Македонија бр.02-1154/1 од 30.08.2017 година.

Незадоволен од содржината на образложението на добиеното Решение ПЈИ.бр.18/22 од 26.07.2022 година, Барателот истото го оспори со своја Втора жалба, насловена „четврта жалба за иста работа“. Во Втората жалба Барателот потенцира: „Изгледа тие под акт со кој се регулира работното време на шалтерите ја подразбираат онаа информација за работното време на Судот и шалтерите што е објавена на веб-страната на Судот...За мене тоа не е интерен акт, туку само информација за јавноста. Интерниот акт треба да биде во форма на одлука, со образложение, со архивски број и датум...доколку немаат таков вид на акт...нека ми одговорат дека таков акт не постои...**Со својот допис ПЈИ бр.11/22 од 23.03.2022 г. Основниот кривичен суд Скопје ме информира дека со интерен акт е регулирано работното време на шалтерот за прием, судските писарници и времето определено за увид. Токму ТОЈ АКТ ме интересира** и ќе бидам задоволен ако го добијам“.

Агенцијата, преку е-маил заведен под бр.08-184 од 05.08.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа и Втората жалба изјавена од Барателот на информацијата, истата **ја уважи, и го задолжи** Имателот на информации на барателот да му ги достави бараните информации на начин и во форма наведена во Барањето, во рок од 15 дена од денот на доставување на Решението, поради следното:

Во конкретниот случај, Имателот на информации постапувајќи по Решението на Агенцијата за заштита на правото на слободен пристап до информации од јавен карактер донел Решение за уважување на Барањето, но на Барателот не му ја доставил наведената информација во Барањето: „Фотокопија од актот со кој е решено приемниот шалтер за поднесоци и просторијата за увиди во предмети да работат со странки во време кое не е исто со она што е објавено на веб-страната на судот... она што го барам е да ми доставите фото-копија од таквиот акт. Доколку таков акт не постои, тогаш одговорете ми дека не постои“, туку му доставил „Одлуката на ССРСМ бр.02-1154-1 од 30.07.2017 година – со која се регулира работното време на судот, како и копија од веб-страната во делот каде е наведено работното време на судот“, односно информација која не е наведена во предметното Барање.

Имателот на информации е должен да ги достави бараните информации на начин и форма наведени во Барањето, а исто така должен е да ги објавува на својата веб страница како обврска која произлегува од членот 10 став 1 од Законот за слободен пристап до информации од јавен карактер.

Согласно член 10 став 1 од Законот за слободен пристап до информации од јавен карактер, Имателот на информации должен е да ја информира јавноста преку својата интернет страница со објавување на: податоците од неговите надлежности кои ги извршува....прописи што во рамките на својата надлежност ги донесува имателот на информации...

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**